TISZTELT ÜNNEPLŐ KÖZÖSSÉG!

Ha rövid időre is, néha nem árt megtorpanni, hátranézni,nyugodtan áttekinteni a megtett utat, és talán—miért is ne?—örülni annak,hogy eljutottunk idáig.Erről szól a mai, jubileumi napunk, a 20. születésnapját ünneplő Nyitott Tér KK Egyesületről!

A gratuláció, a köszöntés, a köszönet hangja az egyesület tagságának, támogatóinknak, együttműködő partnereinknek,rendezvényeink látogatóinak szól.

20 év! Mennyi minden történt a két évtized alatt!

2001-ben kapott városi rangot Répcelak, 2001-ben alakult meg a Nyitott Tér KK Egyesület. 20 éves a város, 20 éves az egyesület.

Dr. Pusztay János gondolatait idézve:” A város nemcsak épület. A város nemcsak utca és tér.A város nemcsak emberek. A város valami más. A város lélek. A város szellemiség. A lelket az ember leheli belé. A szellemiséget az eleven múlt, a pezsgő jelen,és a megálmodott , megvalósuló jövő árasztja.”

Tehát a városi ranghoz a kulturális kisugárzás is hozzátartozik, a szellemiség alakítását új elemekkel, lehetőségekkel kellene gazdagítani, színesíteni a művelődési házzal együttműködve.—talán ezek a gondolatok jártak a fejében a nagyvárosban élő, de Répcelakhoz ezer szállal kötődő Garas Kálmán fotoművésznek, aki megálmodta, megalapította a Nyitott Tér KKEgyesületet, és az elnöke,szíve-lelke-motorja volt 15 évig. Társakra is talált: Dörnyei Zoltán lett az elnökhelyettes, Szórádi Enikő a titkár, Nagy Ferencné a gazdasági vezető, és 12 lelkes egyesületi tag sorakozott fel mellé.

Hiába lett volna a jószándék, a terv, ha nem találnak nyitott fülekre, támogató ,bátorító önkormányzati vezetésre! Répcelakon az akkori polgármester, Dr. Németh Kálmán, a jegyző, Bokányi Kálmánné, az akkori képviselő testület tagjai hittek a civil szervezet létjogosultságában, anyagi és erkölcsi támogatást kaptunk. Hálával gondolunk vissza az akkori pozitív döntésekre, amellyelkkel biztosították az egyesület zavartalan kibontakozását, működését. Így van ez azóta is! Hisz Szabó József polgármester (aki alapító tag is volt) Dr. Kiss Júlianna jegyző, Böröndiné Nagy Anikó aljegyző, és a képviselők is elismerik tevékenységünket, élvezzük a bizalmat, partnereink abban, hogy közösen hirdessük: a kultúra jó imázsnövelő tényező.

Hogy is alakult, hogyan teljesedett ki egyesületünk élete napjainkig? (a film is felidézett sok értékes eseményt, élményt, melyet közösen átélhettünk)

Először a képzőművészeti kiállítások jelentettek új színfoltot városunk életében.Tisztelettel gondolunk Salamon Nándor művészettörténészre, a Szombathelyi Képtár nyugalmazott igazgatójára, aki a az első tanácsadónk volt,de most már a felhők mögül figyeli, óvja a megkezdett munkát ,és biztosan mosolyogva, megelégedéssel bólint rá mostani segítőnk, Tóth Csaba , Munkácsy-díjas festőművész útmutatásaira.

A Galéria előterében a grafika- és festészet tanszakos diákok munkáit is láthatjuk, Molnárné Szabó Ernesztina tanárnő szakmai ajánlása alapján.

A kiállításmegnyitókon zenei tagozatos növendékek műsora mellett gyakran nyújtunk irodalmi élményt is a témához kapcsolódó versekkel.

Fokozatosan bővült a kínálat. 2005-ben az Ümmögő együttes társulásával a népzene,néptánc hagyományainak ápolásával, a népi kultúra közvetítésével, a népzene-náptánc rendezvényekkel, a Laki Kalinkóval, majd Kiskalinkóval, pártolói estek megrendezésével nyújtottunk többet.

2006-ban indítottuk a Répcelaki Szabadegyetemet a „Hétköznapi tudomány és művészet „ címmel, majd irodalmi vonatkozással az „Irodalmunk gyöngyszemei”sorozatunkat, és „Legyen a zene mindenkié” mottóval a zenei programot, amely két éve újévi koncerttel is kiegészült.

Örömünkre szolgál, hogy rendezvényeinkre igény van. 45 főre növekedett tagságunkon, pártolóinkon kívül törzsközönség alakult ki, akik várják a kulturális élményeket, a találkozásokat, a szerdai „ünnepi alkalmakat”.

A rendkívüli helyzettől eltekintve általában évi 25 programot tartunk (korábban 30 fölötti volt) mert figyelembe vesszük a más szervezetek programkínálatát is.

Programjaink szervezéséhez a megfelelő pénzügyi forrást biztosítani tudjuk. Tevékenységünk legfőbb finanszírozója Répcelak Város Önkormányzata, és kihasználunk minden pályázati lehetőséget, ami profilunkhoz illeszkedik.

Rendezvényeinket --alkalmazkodva a mai trendekhez--- meghirdetjük a honlapunkon, a facebookon, a helyi médiában, nyomdai-, és digitális meghívókat küldtünk, időnként szórólapokat osztottunk. Szinte minden programunk után a Vas Népében, a helyi TV-ben jelennek meg tudósítások, a Répcelaki Hírmondóban is rendszeresen beszámolunk tevékenységünkről.

A város közösségi rendezvényein részt veszünk, szükség szerint szerepet vállalunk. Egyesületi életünket kirándulással, hangverseny- és kiállítás látogatással is színesítjük. Együttműködünk városunk többi civil szervezetével.

Az eredményeinkben nagy szerepe volt programjaink tanácsadóinak, valamint annak, hogy vezetőségünk egymást segítve, hittel és lelkesedéssel végezte/ végzi munkáját, magunk mögött tudhattuk/ tudhatjuk a város vezetőinek, és tagságunknak a támogatását. A Művelődési Ház és Könyvtár munkatársainak szakmai segítségére, az együttműködésre mindig számíthattunk/ számíthatunk, korrekt kapcsolatot alakítottunk ki az egyházakkal, az iskolával.

Büszkék lehetünk az elmúlt 20 év eredményeire, hisz a kapott elismerések (2006. Az év egyesülete, 2012. Kistérségi Közművelődési Díj, 2016. Vas Megyei Közgyűlés dicsérő oklevél, 2018. Répcelak Városért Díszoklevél) visszajelzések. Visszajelzések, hogy Répcelak, az élhető kisváros töretlen fejlődéséhez a kultúrába fektetett munkájával a Nyitott Tér KK Egyesület hozzájárult. Ezt az utat szeretnénk folytatni, amihez hitet, bizalmat, és jó egészséget kívánok!

Tisztelt ünneplő közösség! A születésnap ajándékozási alkalom is, hisz ajándékot adni és kapni öröm. Vezetőségünk szeretettel nyújtja át a mai nap programjait.

A születésnapos hálát érezhet, köszönetet mondhat a mögötte álló, megtett útért azoknak, akik segítették, óvták, biztatták, hittek benne.

Vezetőségünk nevében köszönöm tagságunknak, a polgármestereknek, támogatóinknak, pártolóinknak, együttműködő partnereinknek, és programjaink látogatóinak, hogy ünnepelhetjük a Nyitott Tér KK Egyesület 20. születésnapját!

Köszönöm megtisztelő figyelmüket.